Document ID: 32008D0350

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Απριλίου 2008
για τους κανόνες στην Αγγλία την Ουαλία, τη Βόρεια Ιρλανδία και τη Σκωτία όσον αφορά τις εξαιρέσεις στις προϋποθέσεις αδειοδότησης για επιχειρήσεις και φορείς που αξιοποιούν επικίνδυνα απόβλητα σύμφωνα με το άρθρο 3 του κανονισμού 91/689/ΕΟΚ του Συμβουλίου
[κοινοποιηθείσα υπό τον αριθμό Ε(2008) 1212]
(Μόνο το αγγλικό κείμενο είναι αυθεντικό)
(Κείμενο που παρουσιάζει ενδιαφέρον για τον ΕΟΧ)
(2008/350/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
την οδηγία 91/689/ΕΟΚ του Συμβουλίου της 12ης Δεκεμβρίου 1991 για τα επικίνδυνα απόβλητα (1), και ιδίως το άρθρο 3 παράγραφος 4,
Εκτιμώντας τα ακόλουθα:
1. ΚΟΙΝΟΠΟΙΗΘΕΙΣΕΣ ΕΘΝΙΚΕΣ ΔΙΑΤΑΞΕΙΣ
(1)
Με τις κοινοποιήσεις της 13ης Σεπτεμβρίου 2005, της 18ης Ιανουαρίου 2006, της 3ης και 4ης Αυγούστου 2006 και της 6ης Δεκεμβρίου 2006, το Ηνωμένο Βασίλειο ενημέρωσε την Επιτροπή για τις προτεινόμενες μεταβολές στις υφιστάμενες εξαιρέσεις αδειοδότησης της διαχείρισης αποβλήτων που σχετίζονται με επικίνδυνα απόβλητα στην Αγγλία, την Ουαλία και τη Σκωτία, οι οποίες ορίζονται στο προσάρτημα (Schedule) 3 (δραστηριότητες που εξαιρούνται από τις προϋποθέσεις αδειοδότησης για την διαχείριση αποβλήτων) (Activities Exempt from Waste Management Licensing) του κανονισμού αδειοδότησης της διαχείρισης αποβλήτων του 1994 (νομοθετικό διάταγμα/Statutory Instrument (SI)) αριθ. 1056/1994, όπως τροποποιήθηκε).
(2)
Το Ηνωμένο Βασίλειο κοινοποίησε μόνο τις παραγράφους 17(1), 18(1), 38, 39(1) και (2), 43, 45(1) και (2), 47A(2) και 48A(2) του σχεδίου κανονισμού του 2006 για τις εξαιρέσεις αδειοδότησης της διαχείρισης αποβλήτων (Draft Waste Management Licensing Exemptions Regulations) (τροποποιήσεις και σχετικές διατάξεις) (Αmendment and Related Provisions) (Αγγλία και Ουαλία), που σχετίζονται με τα επικίνδυνα απόβλητα. Για τη Βόρεια Ιρλανδία κοινοποιήθηκαν οι παράγραφοι 49-51 του παραρτήματος A του προσαρτήματος (Schedule) A του προσαρτήματος (Schedule) 2 (εξαιρέσεις από τις προϋποθέσεις αδειοδότησης για τη διαχείριση των αποβλήτων) του κανονισμού αδειοδότησης της διαχείρισης των αποβλήτων (Βόρεια Ιρλανδία) 2003. Αντιθέτως, η Σκωτία κοινοποίησε εξαιρέσεις αδειοδότησης που διέπουν επικίνδυνα και μη επικίνδυνα απόβλητα (παράγραφοι 3(α)(ii), 3(γ), 6(1) και (2), 17(1), 18(2)(α) και (γ), 28, 36(1) έως (3), 38, 39(1) και (2), 43(1) έως (3), 45(1) και (2), 47(2) και 48(2) του κανονισμού του 2006 για το σχέδιο τροποποίησης της αδειοδότησης της διαχείρισης αποβλήτων (Σκωτία)).
2. ΑΞΙΟΛΟΓΗΣΗ
(3)
Όσον αφορά τη συμμόρφωση με το άρθρο 3 παράγραφος 2 της οδηγίας 91/689/ΕΟΚ, οι κοινοποιηθείσες εξαιρέσεις για τα επικίνδυνα απόβλητα στην Αγγλία, την Ουαλία, την Βόρεια Ιρλανδία και τη Σκωτία όντως πληρούν τις προϋποθέσεις που ορίζει η εν λόγω οδηγία. Τα κοινοποιημένα σχέδια καταχωρίζουν τους τύπους και τις μέγιστες ποσότητες επικίνδυνων αποβλήτων και καθορίζουν περαιτέρω απαιτήσεις για την διεκπεραίωση των δραστηριοτήτων αποθήκευσης. Η τυπολογία των εμπλεκόμενων αποβλήτων προσδιορίζεται κατάλληλα, σύμφωνα με την απόφαση της Επιτροπής 2000/532/ΕΚ της 3ης Μαΐου 2000 για αντικατάσταση της απόφασης 94/3/ΕΚ για τη θέσπιση καταλόγου αποβλήτων σύμφωνα με το άρθρο 1 στοιχείο α) της οδηγίας 75/442/ΕΟΚ του Συμβουλίου και της απόφασης 94/404/ΕΚ του Συμβουλίου για την κατάρτιση καταλόγου επικίνδυνων απόβλητων κατ' εφαρμογήν του άρθρου 1 παράγραφος 4 της οδηγίας 91/689/ΕΟΚ του Συμβουλίου για τα επικίνδυνα απόβλητα (2).
(4)
Η παράγραφος 38 των κοινοποιηθέντων σχεδίων, η οποία καλύπτει την αποθήκευση των αποβλήτων που υφίστανται ελέγχους ταξινόμησης και εξασφάλισης της κατάλληλης επεξεργασίας τους, δεν περιέχει την κατάλληλη αναφορά σύμφωνα με την απόφαση 2000/532/ΕΚ. Ωστόσο, η Επιτροπή αποδέχθηκε την εξαίρεση αυτή, δεδομένου ότι ο έλεγχος και η ανάλυση των αποβλήτων είναι αναγκαίες για την επιβεβαίωση των χαρακτηριστικών ορισμένων απόβλητων, συμπεριλαμβανομένης και της επικινδυνότητάς τους - ή της μη επικινδυνότητάς τους. Έτσι, η σωστή αναφορά των αποβλήτων και η κατάλληλη επεξεργασία τους μπορεί να διενεργηθεί μόνο μετά τη διενέργεια του ελέγχου. Η εξαίρεση δεν επεκτείνεται σε κάθε επεξεργασία των αποβλήτων που θα υπόκεινται σε κανονιστικές ρυθμίσεις βάσει ξεχωριστής άδειας για τα απόβλητα.
(5)
Η Επιτροπή είναι της γνώμης ότι, όσον αφορά τις κοινοποιηθείσες εξαιρέσεις, ο καθορισμός ορίων περιεκτικότητας επικίνδυνων ουσιών στα απόβλητα και οριακών τιμών εκπομπής θα ήταν δυσανάλογος ως προς το ζητούμενο. Η Επιτροπή θεωρεί ότι, ικανοποιώντας τις άλλες απαιτήσεις που ορίζονται στο άρθρο 3 παράγραφοι 2 και 3 της οδηγίας 91/689/ΕΟΚ, η διαχείριση των εξαιρούμενων αποβλήτων εξασφαλίζεται κατά τρόπο ικανοποιητικό, σύμφωνα με το άρθρο 1 παράγραφος 1 της οδηγίας 91/689/ΕΟΚ.
(6)
Όσον αφορά τον όρο του άρθρου 3 παράγραφος 2 της οδηγίας 91/689/ΕΟΚ σχετικά με τη συμμόρφωση των τύπων ή των ποσοτήτων αποβλήτων και τις μεθόδους αξιοποίησης με τους όρους που καθορίζονται στο άρθρο 4 της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου της 5ης Απριλίου 2006 περί των στερεών αποβλήτων (3), η παράγραφος 4 σημείο 1 στοιχείο α του προσαρτήματος 4 του νομοθετικού εγγράφου (SI) αριθ. 1056/1994, επαναλαμβάνει τις απαιτήσεις του άρθρου 4 της οδηγίας 2006/12/ΕΚ. Ως εκ τούτου, πληρούται η προϋπόθεση του άρθρου 3 παράγραφος 2 της οδηγίας 91/689/ΕΟΚ.
(7)
Ο κανονισμός 18 παράγραφος 1 του νομοθετικού εγγράφου (SI) αριθ. 1056/1994 ορίζει ότι αποτελεί αδίκημα η εκ μέρους φορέα ή επιχείρησης άσκηση εξαιρούμενης δραστηριότητας η οποία συνεπάγεται την αξιοποίηση ή τη διάθεση αποβλήτων χωρίς να υπάρχει καταχώριση στην αρμόδια αρχή. Ως εκ τούτου, η απαίτηση καταχώρισης που ορίζεται στο άρθρο 3 παράγραφος 3 της οδηγίας 91/689/ΕΟΚ, ικανοποιείται με την εν λόγω διάταξη.
(8)
Η Επιτροπή συμβουλεύθηκε τα κράτη μέλη για τη συμμόρφωση των κοινοποιηθεισών εξαιρέσεων με το άρθρο 3 της οδηγίας 91/689/ΕΟΚ. Κατά τη διάρκεια των διαβουλεύσεων, κανένα κράτος μέλος δεν προέβαλε αντιρρήσεις για τα αποδεκτά σχέδια κανόνων.
3. ΣΥΜΠΕΡΑΣΜΑΤΑ
(9)
Μετά τις διαβουλεύσεις με τα κράτη μέλη και λαμβάνοντας υπόψη την ανάλυση της Επιτροπής, σύμφωνα με την οποία το σχέδιο κανόνων είναι σύμφωνο με τις απαιτήσεις του άρθρου 3 της οδηγίας 91/689/ΕΟΚ, συνιστάται η τελική έγκριση του σχεδίου κανόνων.
(10)
Το παράρτημα της παρούσας απόφασης περιλαμβάνει σύνοψη των κανόνων που κοινοποιήθηκαν από το Ηνωμένο Βασίλειο και οι οποίοι είναι σύμμορφοι με τους όρους που καθορίζονται στο άρθρο 3 παράγραφοι 2 και 4 της οδηγίας 91/689/ΕΟΚ, σε συνδυασμό με το άρθρο 11 παράγραφος 1 στοιχείο β της οδηγίας 2006/12/ΕΚ. Η εν λόγω συμφωνία αναφέρεται κατ’ αποκλειστικότητα στις διατάξεις, όπως αυτές συνοψίζονται στο παράρτημα και δεν επηρεάζει την εφαρμογή άλλων διατάξεων που περιέχονται στις οδηγίες 2006/12/ΕΚ και 91/689/ΕΟΚ ή άλλων κοινοτικών νομοθετικών διατάξεων στους κοινοποιηθέντες κανονισμούς.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συνεστήθη βάσει του άρθρου 18 της οδηγίας 2006/12/ΕΚ,
ΕΞΈΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι κανόνες για τις εξαιρέσεις αδειοδότησης σχετικά με την αξιοποίηση επικίνδυνων αποβλήτων που ορίζονται στον κανονισμό του 2006 για τις εξαιρέσεις αδειοδότησης όσον αφορά τη διαχείριση αποβλήτων (τροποποίηση και σχετικές διατάξεις) (Αγγλία και Ουαλία), τα απόβλητα ηλεκτρικού και ηλεκτρονικού εξοπλισμού (αδειοδότηση διαχείρισης αποβλήτων/(Waste Management Licensing) (Βόρεια Ιρλανδία) και στον κανονισμό του 2006 για την τροποποίηση της αδειοδότησης διαχείρισης αποβλήτων (Waste Management Licensing Amendment Regulations 2006) (Σκωτία), που κοινοποιήθηκαν από το Ηνωμένο Βασίλειο και καταχωρίστηκαν στο παράρτημα της παρούσας απόφασης, είναι σύμφωνοι με το άρθρο 3 παράγραφοι 2 και 4 της οδηγίας 91/689/ΕΟΚ.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 3 Απριλίου 2008.

Labels: 18
20